বুন্দেসলিগা
বুন্দেসলিগা (জার্মান: [ˈbʊndəsˌliːɡa] (শুনুন); আক্ষ. অনু. কেন্দ্রীয় লিগ), যা মাঝেমধ্যে ফুসবল-বুন্দেসলিগা ([ˌfuːsbal-]) অথবা ১. বুন্দেসলিগা নামেও পরিচিত ([ˌeːɐ̯stə-]) হলো একটি জার্মান পেশাদার ফুটবল লিগ। এটি জার্মান ফুটবল লিগ পদ্ধতির শীর্ষ স্তরের লিগ, যা জার্মানির প্রাথমিক ফুটবল প্রতিযোগিতা হিসেবেও পরিচিত। বুন্দেসলিগায় সর্বমোট ১৮টি দল অংশগ্রহণ করে থাকে, যা উত্তরণ এবং অবনমন পদ্ধতির ভিত্তিতে ২. বুন্দেসলিগার সাথে সম্পৃক্ত। সাধারণত বুন্দেসলিগার প্রতিটি মৌসুম এক বছরের আগস্ট মাসে শুরু হয়ে অন্য বছরের মে মাসে শেষ হয়ে থাকে; যার অধিকাংশ ম্যাচেই সপ্তাহের শনিবার এবং রবিবার আয়োজিত হয়ে থাকে, তবে কিছু ম্যাচ অন্যান্য দিনে আয়োজন করা হয়। বুন্দেসলিগায় খেলা প্রতিটি ক্লাবই ডিএফবি-পোকালে খেলার জন্য স্বয়ংক্রিয়ভাবে উত্তীর্ণ হয়ে যায় এবং বুন্দেসলিগার বিজয়ী দল ডিএফবি-সুপারকাপে অংশগ্রহণ করে থাকে। ১৯৬২ সালে ডর্টমুন্ডে বুন্দেসলিগা প্রতিষ্ঠিত হয়েছিল এবং ১৯৬৩ সালে এই লিগের প্রথম মৌসুম আয়োজন করা হয়েছিল। জার্মানির অন্যান্য ফুটবল লিগের সাথে বুন্দেসলিগার সংস্থা এবং গঠন বারবার পরিবর্তন করা হয়েছে। বুন্দেসলিগা জার্মান ফুটবল এসোসিয়েশন (জার্মান: Deutscher Fußball-Bund) দ্বারা প্রতিষ্ঠিত হলেও বর্তমানে ডয়চে ফুসবল লিগা (জার্মান: Deutsche Fußball Liga) দ্বারা পরিচালিত হচ্ছে। পূর্ববর্তী ৫ মৌসুমের ফলাফলের ভিত্তিতে, ২০১৯–২০ মৌসুমে প্রকাশিত উয়েফার লিগ গুণাঙ্কে বুন্দেসলিগা ইউরোপের তৃতীয় শ্রেষ্ঠ লিগ ছিল (এই লিগের উপরে শুধুমাত্র ইংরেজ ফুটবল লিগ প্রিমিয়ার লিগ এবং স্পেনীয় ফুটবল লিগ লা লিগা ছিল)। গড় দর্শকের ভিত্তিতে বুন্দেসলিগা পৃথিবীর এক নম্বর ফুটবল লিগ; ২০১১–১২ মৌসুমে গড়ে ৪৫,১৩৪ জন দর্শক বুন্দেসলিগা উপভোগ করেছিল, যা উক্ত মৌসুমে যে কোন ধরনের খেলায় দ্বিতীয় সর্বোচ্চ ছিল (প্রথম ছিল মার্কিন ন্যাশনাল ফুটবল লিগ)। বুন্দেসলিগা প্রায় ২০০টিরও অধিক দেশে টেলিভিশন চ্যানেলের মাধ্যমে সম্প্রচার করা হয়ে থাকে। ১৯৬৩ সালে প্রতিষ্ঠার পর থেকে বুন্দেসলিগায় এপর্যন্ত সর্বমোট ৫৬টি দল প্রতিদ্বন্দ্বিতা করেছে, যার মধ্য হতে মাত্র ৩০টি ক্লাব এই লিগের শিরোপা জয়লাভ করেছে এবং ষোলোটি ক্লাব একাধিকবার জয়লাভ করেছে। বায়ার্ন মিউনিখ এই লিগের ইতিহাসের সবচেয়ে সফল ক্লাব, যারা সর্বমোট ৩৩টি শিরোপা জয়লাভ করার পাশাপাশি দশ বার রানার-আপ হয়েছে। দ্বিতীয় স্থানে রয়েছে নুর্নবার্গ, যারা এপর্যন্ত নয় বার এবং তৃতীয় স্থানে রয়েছে ক্লাব বরুসিয়া ডর্টমুন্ড, যারা এপর্যন্ত আট বার শিরোপা জয়লাভ করেছে। বর্তমান চ্যাম্পিয়ন বায়ার লেভারকুজেন ২০২৩–২৪ মৌসুমে ৯০ পয়েন্ট অর্জন করে অপরাজিত দল হিসেবে ক্লাবের ইতিহাসে প্রথমবারের মতো বুন্দেসলিগার শিরোপা ঘরে তুলতে সক্ষম হয়েছিল; উক্ত মৌসুমে চ্যাম্পিয়ন বায়ার লেভারকুজেন হতে ১৭ পয়েন্ট কম অর্জন করে স্টুটগার্ট রানার-আপ হয়েছিল।